# Línia R15

Mapa sinòptic línia R15 :
La línia R15 (anteriorment Ca3) és un servei de ferrocarril regional entre Barcelona Estació de França i Riba-roja d'Ebre per Tarragona i Reus de Rodalies de Catalunya, de la Generalitat de Catalunya, i operada per Renfe Operadora que circula a través de línies de ferrocarril de via d'ample ibèric d'Adif.

## Història

La història de la línia R15 de Barcelona a Tarragona, Reus i Riba-roja d'Ebre està lligada estretament a l'antiga línia anomenada dels directes de Barcelona a Saragossa i Madrid, encara que el seu traçat actual utilitza seccions provinents de diferents companyies.
Així, la secció inicial de Barcelona a Sant Vicenç de Calders, per les costes de Garraf, va ser construïda a partir del 1881 per la companyia del ferrocarril de Valls a Vilanova i Barcelona (vegeu línia R13), encara que fins al 1887 els trens no van arribar a l'estació de França, ja que acabaven a la primitiva estació de Sant Beltran al port de Barcelona.
Durant molt anys els trens de Barcelona a Saragossa, per Móra la Nova, utilitzaven la línia directa de Roda de Berà a Reus, que va funcionar durant un segle (fou inaugurada el 1884 i va ser clausurada el 1984), però aquestes darreres dècades s'ha optat per potenciar els serveis regionals a través de les línies de Sant Vicenç a Tarragona (1865) i de Tarragona a Reus (1856).
A partir de Reus els trens segueixen un dels traçats més espectaculars de Catalunya, ja que va ser la darrera gran línia ferroviària clàssica que es va construir al país, i té com a obra emblemàtica el conegut túnel de l'Argentera, que permet accedir a la vall de l'Ebre. La seva dificultosa perforació va endarrerir notablement l'entrada en servei de la línia. Així, la primera secció entre Reus i Marçà-Falset va ser inaugurada el 1890 i la van seguir les seccions de Marçà-Falset a Móra la Nova (1891), de Móra la Nova a Faió (1892, de Faió a Casp i la Pobla d'Híxar (1893), i de la Pobla d'Híxar a Samper de Calanda (1894) on ja enllaçava amb les vies provinents de Saragossa.
Les diferents seccions van ser integrades dins la companyia MZA i el 1941 van passar a dependre de la nova companyia estatal Renfe. A partir dels anys 50 el traçat va ser progressivament modernitzat i electrificat, fins i tot es construirien algunes variants a causa dels nous embassaments de l'Ebre. Durant els darrers anys la línia s'utilitza bàsicament per als serveis regionals i de mercaderies.

## Línies per on transcorre el servei

* Línia Barcelona-Vilanova-Valls (Barcelona via túnel d'Aragó - Sant Vicenç de Calders)
* Línia Barcelona-Martorell-Vilafranca-Tarragona (Sant Vicenç de Calders - Tarragona)
* Línia Tarragona-Reus-Lleida (Tarragona-Reus)
* Línia Reus-Casp (Reus - Riba-roja d'Ebre)
Estacions de la línia R15 :
| Estació | Municipi |
| Barcelona-Estació de França | Barcelona |
| Barcelona-Passeig de Gràcia | Barcelona |
| Barcelona-Sants | Barcelona |
| Bellvitge | L'Hospitalet de Llobregat |
| El Prat de Llobregat | El Prat de Llobregat |
| Viladecans | Viladecans |
| Gavà | Gavà |
| Castelldefels | Castelldefels |
| Platja de Castelldefels | Castelldefels |
| Sitges | Sitges |
| Vilanova i la Geltrú | Vilanova i la Geltrú |
| Cubelles | Cubelles |
| Cunit | Cunit |
| Segur de Calafell | Calafell |
| Calafell | Calafell |
| Sant Vicenç de Calders | El Vendrell |
| Torredembarra | Torredembarra |
| Altafulla-Tamarit | Altafulla |
| Tarragona | Tarragona |
| Vila-seca | Vila-seca |
| Reus | Reus |
| Les Borges del Camp | Les Borges del Camp |
| Riudecanyes - Botarell | Riudecanyes |
| Duesaigües–L'Argentera | L'Argentera |
| Pradell | Pradell |
| Marçà - Falset | Marçà |
| Capçanes | Capçanes |
| Els Guiamets | Els Guiamets |
| Móra la Nova | Móra la Nova |
| Ascó | Ascó |
| Flix | Flix |
| Riba-roja d'Ebre | Riba-roja d'Ebre |

## Vegeu també

* Línies de regionals a Catalunya
* Xarxa ferroviària de Catalunya

## Referències

* 1 2 3 4 5 «Conegueu la línia R15». Generalitat de Catalunya. [Consulta: 20 desembre 2013].